정조 20년
丙辰三月十二日辰時上詣摛文院齋宿大臣備局堂上引見入侍進賀回還使臣入侍時行都承旨黃昇源行左承旨李亨元左副承旨成種仁右副承旨李海愚同副承旨蔡弘遠假注書具得魯李毅采記注官金良倜記事官吳泰曾事變假注書尹命烈二直提學李晩秀金勉柱尹行恁金祖淳直閣李始源原任待敎徐有榘以次侍立訖上具翼善冠衮龍袍乘輿出宣化門協陽門由肅章門進善門至摛文院降輿升堂上曰扈衛別將禁軍番將汰去出榻敎上曰次對引見賤臣承命出傳與右議政尹蓍東上護軍金持默李柱國禮曹判書閔鍾顯吏曹判書沈煥之戶曹判書李時秀知訓鍊李敬懋行護軍徐有大李漢豐徐龍輔刑曹參判趙鎭寬修撰金熙采以次進伏訖上曰左承旨爲軍士房蓍東進前曰移蹕勞動聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣上曰春序已暮日氣尙寒花信杳然史官亦足書之矣蓍東曰正月之寒天下大同云花氣之蕭索無足怪矣而朝看北岳則又有雪色矣上曰雪亦非其時矣雨暘不時予甚憂慮故次對進定於今日矣蓍東曰近者井泉頗多涸處矣昨日之雨甚洽今當百穀始播之時亦或有潤物之功矣上曰春寒如此麥事可憫蓍東曰備堂座目訓將職銜以兼知訓鍊書入臣之不察之失伏不勝惶恐矣上曰知訓鍊非實職乎果是實職則當不書兼字若是兼職則座目當書護軍而知訓鍊則似不書矣蓍東曰無實職則知訓鍊爲實職有實職則知訓鍊爲兼職云矣上曰然則將臣亦何不察也兵判考經國大典以入可也上曰訓鍊之於武臣誠華職矣古有武學故朱子嘗爲武學敎授而我朝梁誠之疏有可考矣自武學之廢改以訓鍊院蓋非久矣蓍東曰誠如聖敎矣上曰近因訓鍊院修改事思之若建武成廟則武學可以大備而此誠閑思漫量也蓍東曰聖敎誠不勝欽仰矣上曰朱子嘗謂諸葛孔明庶幾禮樂蓋孔明實合從享於文廟矣蓍東曰澹泊明志寧靜致遠八字大有功於後學故故重臣金萬重嘗以爲孔明從祀文廟宜矣而皇明嘉靖年間亦嘗從享於文廟矣上曰武臣亦何可徒尙弓馬乎蓍東曰郤穀之詩書杜預之春秋古稱名將然則將臣亦不可少忽於詩書禮樂而眞箇武略不在弓馬矣蓍東曰向以羅里餔句管堂上事始知徐龍輔趙鎭寬之以世嫌不相見以臣愚見龍輔似過矣上曰其所以爲世嫌者何事也蓍東曰此不過監司之罷黜守宰事也以此而世世爲嫌已是過當而揆以公體亦不當如是矣上曰意其有難强之事姑不提飭矣卿言如此當申飭矣因命書傳敎曰嫌路之太廣亦關朝體世道至於宰臣徐龍輔之與趙鎭寬不欲作僚尤無所據今聞大臣言羅里餔句管堂上差下之後亦復逡巡云早欲提飭而未果當該句管堂上徐龍輔從重推考牌招申飭行公蓍東曰卽見平安監司金載瓚狀啓則枚擧義州府尹沈晉賢牒報以爲本府春牟爲六千七百四十七石零此是半留半分之穀而半分之耗年年增加民多受弊限三千石以小米相換餘牟三千七百四十餘石折半還分則可無計戶勤分之弊春牟元數中三千石自今秋準折換奉事請令廟堂稟旨分付矣以牟換米外面雖似兩便而今秋年事未可預料耗條退等亦有多則生弊之慮所請三千石限折半許令以田米依準折待秋換捧之意分付何如上曰依爲之出擧條蓍東曰前因東萊府使尹長烈狀啓倭館東大廳行廊修理事覆啓許施矣卽見慶尙監司李泰永狀啓則枚擧該府使尹長烈牒呈以爲館所修改處摘奸後材瓦鐵物從實磨鍊成冊修補而所入物力則丁亥東行廊重修時用下爲六千三百七十兩丙午西行廊改建時用下爲一萬三千六百十四兩而東行廊重修今爲三十年之久目下事役無異新創參互兩年已行之例折衷磨鍊則所入之數假令爲九千有餘兩然後庶可完役請令廟堂趁卽稟處材木萊府近處松田中不合船材者斫給之意統制使處亦令廟堂稟旨分付矣今此倭館東行廊重修之役已過二十五年之限者爲五年矣濱海卑濕之地累經修改之處故頹圮朽傷役處浩大雖曰重修無異新創九千兩許劃之請營府必有往復商量而然所入物力儲置米之許貸記付錢之白給雖云已例俱有弊端今不可擧論萊府公木一百五十同作錢餘剩條每年爲二千二百兩零限年劃付卽是近例之可按行者今亦依此限四年取用而此是逐年剩餘則有難一時辦出先以濟民南倉錢中九千兩如數許貸使之每年還充則役事可卽經紀公貨又不見縮似爲兩便之道材木則酌定容入亦已枚報本司矣萊府近處松田中風落自枯及不合船材者斫給陸運則監董官擔當擧行水運則用附近兵船載去沙格糧米依例以儲置米會減而左沿材木每患不足自前多以右沿許斫以此一體分付于嶺南道臣及統制使處何如上曰依爲之出擧條上曰魏伯珪疏見之乎蓍東曰多有開眼處而適未及詳見矣上曰忠淸監司林濟遠辭陛時深以麥事爲憂而且云民戶十室九空果如其言則豈不憫哉蓍東曰濟遠所奏似有過中者矣雖以道路上目擊言之閭閻到處撲地臣則以爲土不加闢而生齒則日繁矣上曰予聞壬辰以前自城中至江外人家極爲櫛比云而挽近以來昔之櫛比者太半空疎亦豈可謂之戶口增乎蓍東曰大同創行之前外邑吏屬彌滿京城經閱歲月故買室仍居者不勝其多其時江外人家之櫛比亦事勢之所然也上曰生之者衆食之者寡則財恒足矣而今則生之寡而用之衆奢侈日甚而生民日悴豈非大加憂念處乎蓍東曰聖王御宇治法政謨惟當以節用而愛民五箇字爲要道近日奢侈之弊非但衣服而飮食之爲費有甚於衣服矣惟願聖躬親自崇儉以圖丕變焉上曰卿若隨事交勉力所及處予豈不加意乎予以爲導率之方莫若得寸而得尺漸摩以進期有成效近日人心不古侈靡相尙百物騰踊而不知爲戒轉相僭汰踰制其弊將至於紀綱陵夷貴賤混淆國不得爲國詩云東人之子粲粲衣服者不幸近之矣昨春一宰臣疏後果有改觀之效乎予每念及於此不覺坐以待朝也若不大加飭勵隨處節納則其將若之何哉卿等須亦善爲曉諭先自宰列近侍逮至閭巷匹庶期有觀感之效以爲對揚之方可也雖以章服言之朝士之必服甲紗者不踰三十年矣甲紗自尙衣院求之亦難得豈不至貴乎單紗亦非可服之物其輕脆難久無異生綃矣大抵近來弊風恥爲人笑故必欲倣效轉相務勝若以人之笑之不以爲恥則國其庶乎夏書云朽索之御六馬今日之所可凜然奚特朽索御馬之比哉予嘗見故相臣李福源爲弼善時服藍色章服戶判必知之矣自今以後四品以上服藍色或與草綠通用似爲便好矣蓍東曰曾見朝臣畫像多有藍色章服矣柱國曰近來軍門將校之所着軍服皆以大緞甲紗等屬造作以苧布三升爲之者未嘗有之俗習已痼轉相效嚬其在尙儉之道宜有飭禁之政從今以往各軍門將校軍服以苧布三升等屬使之造着而若其已着緞紗之屬一切禁止則恐有繹騷之端此則許其服着勿令復造且以尾箭言之不過華飾亦近糜費此後則將校之尾箭依駕前駕後例一倂祛之恐合事宜敢此仰達矣上曰諸將臣各陳所見可也禁衛大將李敬懋曰各營門校屬三升與苧布軍服不但賤薄而不肯着亦有所不敢而然今若定式以緞紗苧升惟意所欲則實合各隨其力方便辦備之道而將校之尾箭旣無意義徒歸糜費一竝除之宜矣摠戎使徐有大曰戎裝之華侈漸至務勝實爲軍校糜費之方三升苧布等軍服曾或着之之狀臣亦見之矣此後則大緞甲紗更不改造尾箭亦爲除之則於軍校可除爲弊之端矣壯勇大將金持默曰訓將以軍服尾箭等事旣已詳陳臣意亦無異同矣御營大將李漢豐曰臣亦別無他異見矣兵曹判書具㢞曰諸將臣所陳俱有意見臣豈有他議乎上曰大臣之意何如蓍東曰今我聖上深憫軍裝之太侈糜費之難繼自近臣侍衛之服着必欲祛奢從儉而諸將臣所奏又先以各軍門校屬軍服之三升苧布箇箇之去尾箭爲請齊聲無異辭可知爲大同之論臣亦欽頌贊成而已無他可以仰達者矣上曰依訓將議爲之大抵奢侈之弊莫甚於互相效嚬以爲時體而打成一片也衣狐貉者非不侈矣間有弊縕袍之人則非奢也苧衣綿袴脗然一色人人鮮新則是謂侈也營校軍服旣欲從儉則先從別軍職宣傳官等大緞甲紗單紗隨節改着之侈風而嚴禁爲可別軍職則新除例有尙方賜給大緞軍服次以此一件通四時服着固無不可至於宣傳官之倣效別軍職空然隨節改着之弊在所痛禁有緞件者雖夏着緞有紗件者雖冬着紗然後實爲端本之政爲先以此嚴飭期於一洗弊習之地可也出擧條上仍敎柱國曰卿之孫具章服三領隨節換着卿須切禁毋以侈風示人可也上曰近日朝著不成規模目下急務莫若爲長遠之慮予之所恃惟大臣而已相業之業字卽成事成功之義也予之求助於卿者實在於立定規模成就事功無論大變小變而必也見信於民然後可以贊君德而做相業卿其勉之蓍東曰臣之爲人萬萬不似猥忝秉軸每以有君無臣中夜惶歎及承今日之下敎不覺感涕之被面矣上曰國家四十年前朝多碩輔三十年間間或有之二十年來遂成寥寥至於國榮之滓穢風敎而極焉則國家之得有今日亦云幸矣八年費心而纔得左相又八年而纔得卿來卿若於向來出而浮沈於世則難保其成就今日之人望此後八年又安得如卿者乎蓍東曰禁府文案以特敎有所割出者云凶逆如國榮在簡而其罪名豈可割去而蕩滌之乎上曰外面看之則雖似未穩而予亦有所據矣國榮之臺啓律名卽是孥籍而金吾所在文書不過歸還田里歸還旣非罪名則尙今留置金吾實無意義李在簡之罪因左相及金奉朝賀疏始知之而旣不一問在道徑殞則加以極律終涉法外不然則予豈爲此耶蓍東曰榮簡罪名難容於覆載之間大書特書有何不可而特使割去以屈王法乎其時禁堂李鼎運宋鍈聞其事實元非掩置云矣頤之曰金吾文案比臺啓縱有輕重而罪名發端賴有此紙決不可割去矣況在簡事金吾文案與臺啓無甚輕重乎煥之曰榮簡事大臣已奏達而臣竊以爲王府丹書割去之聖敎實爲萬萬過擧矣豈可使凶賊輩罪名一朝蕩然無所徵乎且金吾堂上疏政院以禁令不受承旨之奉下敎阻搪設或有據而至於守門將近仗軍士院吏司謁之自下阻搪恐無如許國體矣上曰後弊則果有之矣煥之曰雖有割去之下敎金吾堂上決不可奉承而擧行者也亟收成命恐合事宜矣亨元種仁曰王府無丹書則亂臣賊子何所懲畏乎區區憂愛之忱願從大臣重臣所奏以扶國綱焉上曰遂事勿說可也仍命退大臣備堂上曰三使臣進前李秉模徐有防柳畊以次進伏上曰卿等萬里行役無事往返可幸秉模曰日氣不調早朝移蹕聖體若何上曰一樣矣秉模曰臣出疆多月久未承候寢睡水剌之節何如上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰元子宮氣候萬安乎上曰好在矣上曰使行之必趁歲前入去蓋是慶賀之意而彼人亦能曉得乎秉模曰若於歲後入去則必爲無色矣上曰太上皇筋力一向康健乎秉模曰然矣正月旬間可謂無前劇寒而幸圓明園日出前出宮屋轎只是兩面琉璃窓無一毛帳之取煖而少無寒慄之意語音亦甚洪亮不似九十歲老人矣上曰新皇帝仁孝誠勤譽聞遠播云然否秉模曰狀貌和平灑落終日宴戲初不遊目侍坐太上皇喜亦喜笑亦笑於此有可知者矣伏聞有謝恩使停止之命冊封奏請若不於今年爲之則使行之不爲入去誠便當矣上曰以此命右相入侍矣謝恩之送使旣因皇勅停止而若待冬至例遣之行則亦太遲遲廷議或以爲趁聖節送使兼修謝恩之例爲當云而此亦不可不商量處蓋上皇聖節旣不送使且今年聖節異於周甲而只於新皇帝聖節創開新例亦涉如何傳位大事也節次甚簡全無張大之擧使臣則不必別遣而節使稍早入送似好矣上曰謝表何以爲之乎秉模曰臣亦屢問於彼中則以爲不必各各爲之只云皇上睿覽或云皇帝陛下則太上皇帝新皇帝自當見之云而此亦不分明知委蓋太上皇諸凡事務不欲異於前日故自下擧行甚難云矣上曰規模則雖欲省約而在下則事面豈不難處乎若於表式只云皇上睿覽或曰皇帝陛下則欽惟句何以爲之乎不可不入送齎咨官以不送謝恩使緣由別咨而其間表式擧行自下知來似好矣秉模曰軍機定例非久欲出送云少徐徐入送似好矣上曰不可不爛商處之卿等筵退深思善處之道可也仍敎晩秀曰別咨文已爲構出乎晩秀曰草本構出而更觀回咨以爲釐正計矣命退諸臣以次權退